**KARITA- Kotona Asumista Rohkeasti ja Itsenäisesti Teknologian avulla (2021-2022)**

Nyt on aika koota yhteen hankkeessa tapahtunutta; mitä saatiin aikaan?

KARITA-hankkeen päätavoitteena oli vähentää sote-palvelujen tarvetta ikäihmisten palveluissa ja siirtää säännöllisten palvelujen tarvetta teknologiaa hyödyntäen.

Hankkeessa kehitettiin kymmenen (10) teknologiaratkaisua ja yksitoista (11) toimintamallia, joihin voit tutustua Innokylän sivuilla: Linkki Innokylään

Arviointimenetelmät

KARITA-hankkeesta laadittiin itsearviointisuunnitelma. Osallistavia arviointimenetelmiä ovat olleet mm. haastattelut ja kyselyt kuntalaisille sekä sote-ammattilaisille. Arvioinnissa on hyödynnetty myös teknologisten ratkaisujen käyttöjärjestelmistä ja tilasto-ohjelmista saatavaa tietoa sekä opinnäytetöitä. Lisäksi toteutettiin Digi-HTA-arvioinnit koskien käyttöönotettavia ikäteknologioita.

Tulokset

Osa pilotoiduista teknologiaratkaisuista oli uusia, mutta lisäksi kehitettiin jo käytössä olevaa teknologiaa, digitaalisia palveluja sekä tekoälyä. Todettakoon, että hoitohenkilökunta ja asiakkaat tarvitsevat tukea teknologisten ratkaisuiden käyttöönotossa sekä tarvittaessa myös häiriötilanteissa. Lisäksi hyvinvointiteknologian soveltuvuudessa tulee huomioida asiakkaiden tarve ja käyttöympäristö. Hankkeessa lisättiin sosiaali- ja terveydenhuollon ammattilaisten hyvinvointiteknologiaosaamista ja ohjausosaamista omassa asiakastyössään. Koulutusinterventioita pidettiin tarpeellisena, jotta uusista teknologisista ratkaisuista saataisiin paras mahdollinen hyöty. Oppimisympäristön kehittäminen ja opettajien työelämäjaksot vahvistivat opetuksen ajantasaisuutta ja opiskelijoiden osaamista hyvinvointiteknologiasta. Asiakas- ja tarvelähtöisen kartoituksen aineisto tuotti tietoa asiakkaiden käsityksistä heille merkityksellisistä ja tärkeistä toiminnoista sekä niistä suoriutumisesta ja tyytyväisyydestä, jota voi hyödyntää ikäihmisten itsenäistä asumista ja toimintakykyä tukevaan asiakaslähtöisten palveluiden ja teknologian kehittämiseen. Eettisen toiminnan arvioinnin tutkimustuloksien mukaan asiakasosallisuus, tiedolla johtaminen ja eettisyys toteutuivat iäkkäiden henkilöiden kotiin vietävissä palveluissa vaihtelevasti.

Johtopäätökset

Hyvien käytänteiden jakaminen on tärkeää sekä alueellisesti että kansallisesti. Koulutuksen avulla voidaan vaikuttaa sekä tietoon että asenteisiin hyvinvointiteknologiasta ja sen käyttöönotosta. Hyvinvointiteknologiaa lisättäessä tulee tarkastella myös eettisiä näkökulmia laajasti. Ikääntyvien oma osallisuus on keskeistä, mutta lisäksi tarvitaan laajaa alueellista yhteistyötä sekä kansallista koordinaatiota.

Yhdessä saatiin paljon aikaan, kaikista karikoistakin selvittiin yhteistyöllä, kun on ollut hyvä porukka sitä yhdessä tekemässä! Vaikka hanke päättyy, työ jatkuu hyvinvointialueella.

Tähän loppuun haluan vielä kiittää teitä kaikkia hankkeessa mukana olleita! Olette tehneet upeaa työtä!

Haluan vielä erikseen kiittää Eksoten kotihoidon teknologiatiimiä, joka on tehnyt työtä koko kotihoidon eteen. Ja se ei ole jäänyt huomaamatta: Teknologiatiimin työ onkin valittu Eksoten Vuoden toimiva käytäntö -palkinnon saajaksi vuonna 2022. Onnea voittajille!

Kiitos myös muille KATIlaisille ja yhteistyökumppaneille, oli ilo työskennellä kanssanne 😊, tavataan muissa merkeissä.

Hyvää joulun aikaa ja Vuotta 2023!

Marja Laamanen

KARITA-hankkeen hankepäällikkö